A Nnapule, se sape, ce piace ‘e fa’ ‘a sceneggiata. Â ggente nosta lle piace ‘e fa’ ‘e rrecite, cuglienno ogn’accasione ca ccapita p’addimustrà quanto so’ bbrave. Eduardo De Filippo scrivette: «*Napule è nu paese curioso: / è nu teatro antico, sempre apierto. / Ce nasce gente ca senza cuncierto / scenne p’ ‘e strate e sape recità*». Embé, ‘sti viérze songo ‘a fotografia ‘e na cetà addò chello ca se fa e se dice s’arreduce spisso a na recita p’ ‘o prubbeco ca sta attuòrno. ‘Nzomma, ‘o triàto nuje Napulitane ‘o tenimmo dint’ô ssanghe. Ce sentimmo atture ‘ncopp’ô palcuscenico, e nun ce ‘mporta manco si nun simmo ‘e perzunaggie principale ma sulo ‘e ccumpàrze.

‘O prubblema è ca nun capita spisso ‘e apprezzà na bbona cummedia. ‘A maggiuranza d’ ‘e situazzione assumigliano ‘e cchiù ê sceneggiate, ô *Triàto d’ ‘e Pupe* ca ‘nce steva tanno, o ppure ê scenette ‘e *cabbaré* ca se portano mo. Nu palcuscenicoassaje prattecato, se sape, è chillo d’ ‘a pulìteca, addò saglieno spisso puorce e ccane, però quacche vvota ‘nce stanno pure perzunaggie cu nu carattere propio e che sapeno recità. A specialità d’ ‘a cummedia nosta, po’, songo è ccoppie comiche: abbasta ca penzammo ê Frate De Rege, a Franchi e Ingrassia e, ‘ncopp’a tutto, a Totò e Peppino. Embé, succede c’ ‘a nu sacco ‘e tiémpo ‘e Napulitane songo ‘o prubbreco d’ ‘e rrecite d’ ‘o duo *De Luca-de Magistris*, ca so’ sceneggiate cchiù spisso pecché s’abbecina ‘a data ‘e ll’elezzione p’ ‘a Riggione Campania.

*Giggino* e *Viciénzo*, ‘nfatte, nun se fanno scappà n’accasione pe apprettarze e cuntrastarse, ‘nfavòre d’ ‘e ttelecammere e d’ ‘e giurnaliste, però cu ésete nun sempe spassuse, trattànnose ‘e dduje istituzzione pulitiche c’avarrian’ ‘a cullabborà, no s’appiccecà. Ll’urdema recita c’è stata â cunferenzia d’ ‘a stampa p’appresentà ‘o prugramma 2019-2020 d’ ‘o gloriùso *Triato ‘e San Carlo*. ‘O Presidente d’ ‘a Campania facette llòco na *sparata ‘e quarta* contr’ ‘o Cummune, cundicénno ca, si nun fusse p’ ‘e denare ca sta caccianno ‘a Riggione, ‘o *San Carlo* avarri’ ‘a ‘nzerrà ‘e purtune stesso dimane. ‘O siconn’atto ‘e sta cummedia s’è tenuto fora ô triato, quanno ‘o Sìnneco ‘e Napule ha cummentato ‘a tirata ‘e De Luca, accusannolo ‘e “*bullismo politico*”, pecché fa ‘o capuzziéllo, sbafuniànno ca isso tene ‘a putenzia d’ ‘e denare (ca ‘mmece vèneno ‘a ll’Europa…) e ca pe cchésto tuttequante lle sarriano debbiture.

‘Nce sta na puisìa ‘e Ferdinando Russo ca a nu cierto punto dice: «*Sul palco-osceno d’un San Carlo chella / se ‘a fate andare innanzi è un furorone…*». Embé, pare ca chillo d’ ‘o *San Carlo* addeventa overamente nu ‘*palco-osceno’*, si pure p’appresentà ‘a staggione nova ‘e chillo lustrissemo triato avimm’ ‘a essere spettature ‘e appicceche e putecarelle fra ‘e pperzunaggie puliteche cchiù ‘mpurtante. Si jàmmo annanze accussì s’ha dda truvà na scena cchiù apprupriàta addò chille ca fanno puliteca se putarranno esibì. Ammacaro chillu scrianzato *Triato ‘e donna Peppa* ca steva tanno vascio ô Puorto.

-----------------------------------------------------------------

[497 parole – 2.900 battute]